Vedum om Nato-mål: – Frp sviktet på sin vakt
Hvem har skylden for at Norge ikke bruker nok penger på Forsvaret? Senterpartiet og Frp går i skyttergravene om svaret. Krig i Europa har fått fart i forsvarsbudsjettene til mange Nato-land.  Men Norge setter fortsatt ikke av to prosent av pengene som skapes her til lands, til Forsvaret. Det har vi egentlig lovet. – Pinlig, sa Frp-leder Sylvi Listhaug. Nå får hun svar fra finansministeren. – Dette er tidenes frekkhet fra Listhaug, sier Trygve Slagsvold Vedum (Sp). Han mener det er Listhaug og Erna Solberg (H) sitt ansvar at Norge ikke har nådd målet. Vedum viser til at målet på to prosent ble vedtatt i 2014.  – Da var Listhaug selv statsråd og satt i regjeringen til Solberg. De sa aktivt at de ikke ville tidfeste noe mål.  Også de følgende syv årene styrte Erna Solberg landet. – Frp sviktet på sin vakt, sier Vedum. Vedum viser til et sitat Erna Solberg ga til Forsvarets Forum i 2015. – Hvis jeg får lov til å si det sånn: Jeg synes prosentmål er tull, sa Solberg. Solberg argumenterte for at prosentberegning ikke nødvendigvis ga det beste bildet av om et land øker forsvarsevnen sin eller ikke. – Det er Listhaug, Høyre og Frp som har lagt rammene. Men nå har vi lagt en plan og sagt vi skal nå målet innen 2026, sier Vedum. – Som er to år etter målet? – Ja, og vi i Senterpartiet mener det burde vært trappet opp raskt. Men så er vi opptatt av å trappe opp raskt og ansvarlig. Når Vedum legger til ordet ansvarlig etter raskt, mener han at det ikke bare er å pøse på med penger. Man må også planlegge hvordan man bruker dem best mulig. Derfor 2026 og ikke 2024. Samtidig viser Vedum til at forsvarsbudsjettet allerede har økt betydelig siden regjeringsskiftet i 2021. Høyre og Frp kritiserer regjeringen for å ta med Ukraina-støtte på 7,5 milliarder når de setter opp regnestykket sitt.  – Det bygger ikke opp det norske Forsvaret, sa Listhaug til VG onsdag. Vedum svarer at pengene absolutt bidrar til å sikre og trygge Norge. – For det første er det enormt viktig for at Ukraina ikke taper denne krigen. For det andre er det viktig for norsk sikkerhet at når Russland angriper et naboland, så stiller vi og andre land opp. For vi er avhengig av at folk stiller opp for oss om det samme skulle skjedd oss, sier Vedum. Vedum sier også at militærutstyret vi donerer til Ukraina, gjør at Norge fyller på med nyere og mer relevante våpensystemer til oss selv hjemme i Norge. – Men akkurat nå er jo våre krigslagre, for eksempel ammunisjonslagrene, tommere som en følge av donasjonene? – Ja, det er ikke tvil om at det kan være forsinkelser når vi donerer. Derfor har vi også gitt tunge forpliktelser til Nammo så vi kan bygge opp kapasiteten.  – Nabolandet vårt Sverige ruster opp i et helt annet tempo enn oss. Hvorfor det? – Nå skal vi legge frem vår langtidsplan til våren. Der vil det være en veldig tung satsing på Forsvaret.  PS: Forsvarsbudsjettet er på 91 milliarder kroner i 2024. Norge mangler cirka 11,6 milliarder på å nå målet. Tallet er litt usikkert da vi ikke vet hva BNP blir ennå. I tillegg er det noen av utgiftene til forsvar som ikke føres i forsvarsbudsjettet.
Norge har ikke nådd NATO-målet om å bruke to prosent av BNP på Forsvaret. Frp-leder Sylvi Listhaug kaller dette «pinlig». Finansminister Trygve Slagsvold Vedum (Sp) kritiserer Listhaug og Høyre for rammene de la under Solberg-regjeringen. Vedum forsvarer satsingen på Ukraina-støtte som viktig for norsk sikkerhet. Regjeringen planlegger en tung satsing på Forsvaret i langtidsplanen som legges frem til våren.